Kuffa, Štefan, poslanec NR SR (2013-03-25):
Ďakujem za slovo, vážená pani podpredsedníčka. Dovoľte mi niekoľko slov, vážené kolegyne, kolegovia, ja si dovolím predsa len mať nejakú pripomienku k návrhu tohto zákona, a to je tá k tej pokute. Dieťa, ktorá sa ocitne na svahu, hej, zodpovedá zaňho rodič a má dostať zákonný zástupca, má byť postihnutý tou pokutou za priestupok, ktorý sa tam udeje, na tom svahu, vo výške 50 eur. Odporúčal by som navrhovateľom zákona, aby upustili od tejto pokuty, lebo tiež je tuná, jednu vetu si dovolím prečítať, ktorá sa dotýka: „Za porušenie povinnosti zodpovedná zákonný zástupca alebo fyzická osoba, ktorá sa osobne stará o maloletého na základe rozhodnutia podľa osobitných predpisov.“ Ďalej je tu uvedené, porušenie povinnosti ustanovené v § 8a ods. 2 je priestupok, za ktorý možno uložiť pokutu 50 eur, do 50 eur. Ja si myslím, že ak je prevádzkovateľ lyžiarskych vlekov, k takémuto porušeniu nemusí dôjsť, ak dáme povinnosť, že túto prilbu musia mať maloleté deti. Jednoducho prevádzkovateľ lyžiarskeho vleku takejto osobe neumožní lyžovať. Na jednej strane, áno, hovoríme, že prilba ochráni toto dieťa, zrejme je to bezpochyby tak, ale chcem uviesť predsa len nejaký iný príklad, ktorý sa pred mesiacom naozaj udial na lyžiarskom vleku v Levoči, v Levočskej doline, kde dospelý muž, ktorý lyžoval v Alpách, bežne športoval, a tak šiel na poslednú jazdu, ktorú absolvoval, a pri tej poslednej jazde prišiel o život. Mal prilbu, zrazil sa a práve príčinou smrti, aspoň patológ uvádzal, že práve na príčine bola paradoxne prilba. To nechcem teraz ako spochybňovať celkom tieto veci, ale skôr je tu k zamysleniu, a toto je veľmi vážny problém, ktorý na svahu sa deje, aby pod vplyvom alkoholu neboli lyžiari na svahu. Ak sa žena alebo dieťa zrazí s takým 120- alebo 140-kilovým chlapom, ktorý je podgurážený, obávam sa, že mu nepomôže ani táto prilba. Teda ja chcem len upozorniť na to, že tie pokuty by som tuná nezavádzal. Berte to ako odporúčanie, už akokoľvek to budete ďalej presadzovať, ale jednoducho zodpovednosť preniesť na prevádzkovateľov lyžiarskych vlekov, a aby títo prevádzkovatelia, keď vidia zjavne, že je to maloleté dieťa, ak sa teda uznesieme na tom, že je povinné byť vystrojené tou prilbou, prosím, jednoducho mu zabránim v tom, nepustím ho na lyžiarsky svah a jednoducho rodič nie je sankcionovaný za priestupok svojho dieťaťa. Ja som z podtatranskej oblasti a tatranskej oblasti, chcem poukázať na to, možno vy tuná na dolniakoch to vnímate ináč, tie lyžiarske svahy, keď prídete raz za čas do lyžiarskych stredísk, ale predovšetkým sú to deti, ktoré žijú v týchto obciach a dennodenne chodia sa lyžovať. Teraz veľakrát rodičia sú v práci a tieto deti prídu domov, no tak idú, samozrejme, idú lyžovať. Však čo je dobré. Veď je to vždy lepšie, ako keď sedia pri internete, pri počítačoch alebo robia nejakú zlobu. A teraz takéto dieťa si zoberte, 12-, 13-ročné, ktoré je doma, má možno 500 metrov, 200 metrov ten lyžiarsky svah a vybehne hore na ten svah a teraz vám príde nejaká sankcia, lebo vaše dieťa nemalo prilbu. Pozrite sa, ja som mal malé deti a aj vnúčatka máme malé. A tie deti to necítia ako takú zodpovednosť. A zákonný zástupca má niesť zodpovednosť, hej. Veľakrát tie deti sú skôr, v prevažnej väčšine sú skôr doma, ako sme my, rodičia. A teraz idú na ten svah a jednoducho majú byť tuná za takéto porušenie uložené teda sankcie. Teda prilby áno, ale tie pokuty by som poprosil, skúste sa ešte nad tým zamyslieť. Ďakujem za pozornosť.